寄題盩厔廳前雙松
作者：白居易
朝代：唐

paragraphs: 憶昨爲吏日，折腰多苦辛。
歸來不自適，無計慰心神。
手栽兩樹松，聊以當嘉賓。
乘春日一溉，生意漸欣欣。
清韻度秋在，綠茸隨日新。
始憐澗底色，不憶城中春。
有時晝掩關，雙影對一身。
盡日不寂莫，意中如三人。
忽奉宣室詔，徵爲文苑臣。
閑來一惆悵，恰似別交親。
早知煙翠前，攀玩不逡巡。
悔從白雲裏，移爾落囂塵。